text: Bålhytte brændte ned ved skole
  18 juli 2017 kl. 03.53
  En bålhytte blev selv flammernes bytte sent mandag aften, da nogle unge havde forladt et overdækket bålsted ved Høje Kolstrup Skole i Aabenraa uden at slukke de sidste gløder.
  Forbipasserende slog alarm klokken 22.51, da bålhytten stod i flammer. 
  Da mandskabet fra Brand & Redning Sønderjylland nåede frem, var det overdækkede bålsted selv blevet flammernes bytte og stod ikke til at redde.
  - Omstændighederne ved branden peger mest i retning af, at den er opstået ved skødesløshed. Nogle unge har hygget sig med bål og har ikke fået slukket de sidste gløder, da de gik fra stedet. Vi har ikke mistanke om, at bålhytten er brændt af med vilje, sagde vagtchef Mads Leervad Dammark, Syd- og Sønderjyllands Politi, tirsdag morgen til TV SYD.
  Lokalpolitiet i Aabenraa efterforsker sagen og har samlet oplysninger ind i området omkring bålhytten. Nogle træpaller er smidt på bålet, hvorefter ilden måske er løbet fra dem, siger Jan Lambertsen, leder af lokalpolitiet i Aabenraa, tirsdag formiddag til TV SYD.
  